## Susana Camarero destaca la col·laboració interadministrativa per a aconseguir nous recursos d’atenció social especialitzada als més vulnerables

*** La vicepresidenta primera ha visitat les 25 persones usuàries del Centre de Dia ‘El Patronat’ d’Agullent de l’IVASS, ateses per un equip multidisciplinari de 13 professionals
* La Generalitat aposta per una atenció sociosanitària d’acord amb les necessitats dels usuaris amb cinc centres de dia específics per a persones majors amb algun grau de dependència**

La vicepresidenta primera i consellera de Servicis Socials, Igualtat i Vivenda, Susana Camarero, ha destacat que “la col·laboració interadministrativa és clau per a aconseguir nous recursos d’atenció especialitzada als més vulnerables i donar resposta a les demandes de la població amb recursos socioassistencials”.

Camarero ha visitat a Agullent les 25 persones usuàries del Centre de Dia ‘El Patronat’, adscrit a l’Institut Valencià de Servicis Socials (IVASS), a on reben atenció diürna especialitzada a través d’un equip multidisciplinari de 13 professionals, directora-psicòloga, cinc cuidadors, infermeria, fisioterapeuta, terapeuta ocupacional, monitor sociocultural, auxiliar administratiu, treballador social i supervisor assistencial, a més dels servicis de cuina, neteja, manteniment i transport.

Susana Camarero ha intercanviat impressions amb les persones majors dependents i ha subratllat que esta infraestructura és un clar exemple de la col·laboració entre les diferents administracions. “D’una banda, l’Ajuntament que va cedir en el seu moment els terrenys, la Diputació que va construir el centre i la Generalitat que l’ha equipat i, a més, està pagant les places amb este concert de places de les 25 places”, ha explicat. La vicepresidenta ha estat acompanyada pel president de la Diputació, Vicente Mompó.

La consellera, a més, ha subratllat l’aposta del Consell “per una atenció sociosanitària d’acord amb les necessitats dels usuaris, amb un servici molt especialitzat com ocorre en els centres de dia específics per a persones majors amb algun grau de dependència o amb necessitats de suport”.

En concret, l’IVASS compta amb un total de cinc centres de dia amb 185 places per a persones majors amb algun grau de dependència o amb necessitats de suport en els municipis valencians de Meliana, la Font de la Figuera, Carlet, Agullent i Betxí en la província de Castelló.

Així mateix, Camarero ha indicat que “la ubicació cèntrica, com la que té el centre d’Agullent, afavorix que les persones usuàries i els seus familiars facen ús dels servicis de la localitat i el seu entorn més pròxim, a més de promoure la seua participació en la comunitat”.

**Servici integral i individualitzat**

Este centre de dia és un recurs que oferix atenció integral i individualitzada a les persones majors dependents, així com suport i acompanyament a les seues famílies.

En este sentit, la vicepresidenta ha recalcat “la labor de rehabilitació que desenrotlla a través de programes d’orientació, acompanyament i mediació familiar o de la unitat de convivència, per a aconseguir el major grau d’integració social i millorar la qualitat de vida de les persones usuàries i els seus familiars”.

Fecha: 24/07/2025